11 babas sterf in brandŉ Brand in ŉ hospitaal in Bagdad, Irak, het tot die dood van 11 babas gelei. ŉ Woordvoerder vir die hospitaal het gesê die brand is vermoedelik deur ŉ bedradingsfout veroorsaak. Ahmed al-Roudaini, woordvoerder van Irak se minister van gesondheid, het gesê die brand het Dinsdagnag laat in die kraamsaal van die Yarmouk-hospitaal in die weste van Bagdad ontstaan. Owerhede in Bagdad het die gebied vinnig afgesper en media van die toneel af weggehou. Mada Press, ŉ onafhanklike nuusagentskap in Bagdad, het berig 29 vrouepasiënte en sewe babas moes na ŉ ander hospitaal verskuif word nadat die brand uitgebreek het. Brande weens elektriese foute is algemeen in Bagdad aangesien bedrading dikwels swak is en nie in stand gehou word nie. Nog ŉ bydraende faktor is die feit dat daar nie altyd genoegsame nooduitgange in geboue is nie.